Seven Days in May
Seven Days in May je američki crno-bijeli igrani film snimljen 1964. godine u režiji Johna Frankenheimera, poznat kao jedan od najznačajnijih hollywoodski ostvarenja na temu politike.

Predstavlja adaptaciju istoimenog romana Fletchera Knebela i Charlesa W. Baileya II, objavljenog 1962. godine i inspiriranog tada aktualnim Hladnim ratom, a koji je tada izazivao sve žešće rasprave između golubova i jastrebova u američkoj javnosti. Radnja je smještena u 1970-e, odnosno (tada) blisku budućnost, nedugo nakon što je američka vlada na čelu sa predsjednikom Lymanom (čiji lik tumači Fredric March) sklopila sporazum o razoružanju sa Sovjetskim Savezom, a koji je izazvao negativne ekonomske posljedice i kritike da je sigurnost zemlje dovedena u pitanju, a u čemu prednjači popularni i karizmatski zrakoplovni general Scott (koga glumi Burt Lancaster). Protagonist, koga glumi Kirk Douglas, je marinski pukovnik Jiggs Casey, jedan od pentagonskih funkcionara koji se intimno slaže sa Scottom, ali koji, kada sa užasom shvati da on zajedno sa grupom oficira i civilnih političara planira državni udar, odlučuje o svemu obavijestiti predsjednika.

Seven Days in May je Frankenheimer režirao nedugo nakon velikog uspjeha Mandžurijskog kandidata, hladnoratovskog trilera koji je također kao motiv imao zavjeru za obaranje američke vlade. Prilikom produkcije je uživao logističku i drugu podršku predsjednika Kennedyja, koji mu je bio blizak prijatelj te "posudio" Bijelu kuću kao lokaciju za snimanje. Frankenheimer za ulogu generala Scotta (za čiji se lik vjeruje da je temeljen na kontroverznom generalu Edwinu Walkeru) ispočetka nije htio angažirati Lancastera, s obzirom na loša iskustva sa snimanja Ptičara iz Alcatraza; na tome je, pak, inzistirao Lancasterov prijatelj Kirk Douglas, koji je bio jedan od producenata; na kraju su se, na sveopće iznenađenje, Lancaster i Frankenheimer ne samo dobro složili na setu, nego postali i doživotni prijatelji. Frankenheimer se također oslonio na usluge brojnih glumaca i celebrityja koji su nastupili u cameo ulozi; među njima se najviše ističe slavni producent John Houseman kome je to bio glumački debi. Frankenheimer se pokazao i prilično domišljatim kada je trebalo publici pokazati da se film događa u bliskoj budućnosti - automobili u filmu su strane proizvodnje i za tadašnju američku publiku "egzotičnog" dizajna, u filmu se koristi koncept videokonferencije, a vojnici koriste jurišne puške M16 koje su tek nedavno ušle u službu.

Tokom produkcije se zbio atentat u kome je Kennedy ubijen, a što je temu filma učinilo dodatno aktualnom, odnosno mračni scenario zapleta još uvjerljivijim. Kasnije je film postao i predmetom pažnje teoretičara zavjere, odnosno špekulacija da je Kennedy preko njega pokušao indirektno javnost upozoriti na zavjeru kojoj je i sam postao žrtva.

Kritičari su kasnije, pak, prilično hvalili Frankenheimerovu režiju, odnosno stil koji je u mnogo čemu bio drukčiji od Mandžurijskog kandidata; u njemu se zbivanja prikazuju na "hladan" i "klinički" način, u stilu televizijske dokudrame, a bez tradicionalne muzičke podloge ili akcijskih scena. Posebno se isticalo i to da su i pozitivci i negativci u filmu prikazani kao američki patrioti, odnosno da je negativcima dana prilika da publici iskažu razloge za svoje postupke.

Godine 1994. je u produkciji kablovske televizije HBO snimljen remake pod naslovom The Enemy Within sa Forestom Whitakerom u glavnoj ulozi.

Glumačka postava

 Burt Lancaster ... General James Mattoon Scott
 Kirk Douglas ... Pukovnik Jiggs Casey
 Fredric March ... Predsjednik Jordan Lyman
 Ava Gardner ... Eleanor Holbrook
 Edmond O'Brien ... Senator Ray Clark
 Martin Balsam ... Paul Girard, predsjednikov pomoćnik

 Andrew Duggan ... Pukovnik Mutt Henderson, prijatelja Jiggsa Caseya
 Hugh Marlowe ... Harold McPherson, TV komentator
 Whit Bissell ... Senator Fred Prentice, zavjerenik
 Helen Kleeb ... Esther Townsend, predsjednikova sekretarica
 George Macready ... Chris Todd, član predsjednikovog kabineta
 Richard Anderson ... Pukovnik Ben Murdock, zavjerenik
 Bart Burns ... Art Corwin, načelnik Tajne službe

Govorne uloge nenavedene na špici (prema redoslijedu pojavljivanja)
Malcolm Atterbury (Horace, predsjednikov ljejkar)
Jack Mullaney (pipručnik Dorsey Grayson.")
Charles Watts (Stu Dillard, washingtonski insajder)
John Larkin (Pukovnik John Broderick, zavjerenik)
Colette Jackson (Djevojka u Charlie'jevom baru, kraj tajne baze u Teksasu
John Houseman (Viceadmiral Farley C. Barnswell, nesuđeni zavjerenik)
Rodolfo Hoyos, Jr. (Kapetan Ortega, zapovjednik na mjestu zrakoplovne nesreće u Španiji)
Fredd Wayne (Henry Whitney, službenik iz američke ambasade u Španiji)
Tyler McVey (General Hardesty, zavjerenik)
Ferris Webster [urednik knjige Seven Days in May] (General Barney Rutkowski)

Vidi jošFail-SafeIzvori

Vanjske veze
 
 
 
 
 
 Seven Days in May at TV Guide (revised form of this 1987 write-up was originally published in The Motion Picture Guide'')

Američki filmovi
Triler filmovi
Politički filmovi
Politički trileri
SF-filmovi
Filmovi o Hladnom ratu
Authority control 2